als_Latn dik_Latn sag_Latn
Autoritetet amerikane vijojnë hetimet për sulmin në maratonën e Bostonit, në përpjekje për të gjetur të tjerë bashkëpunëtorë të vëllezërve Tsarnaev. Gjatë ekzaminimeve të pjesëve të bombave artizanale që shpërthyen më 15 prill, janë zbuluar gjurmë ADN-je të një femre, që dyshohet se është e veja e Tamerlan Tsarnaev, njërit prej vëllezërve çeçenë, të vrarë gjatë aksionit të policisë për kapjen e tij. Për këtë arsye, policia ka kryer një kontroll të imtësishëm në banesën e 24-vjeçares amerikane Ketrin Rasëll, e cila ndodhet aktualisht në shtëpinë e prindërve të saj në Rod Ajlënd, që prej vdekjes së të shoqit. Autoritetet kanë marrë edhe gjurmë të ADN-së së Rasëll, për t’i krahasuar me ato të gjetura te pjesët e bombave. Veç kësaj, ata kanë gjetur edhe materiale që shërbejnë për krijimin e bombave në banesën e çiftit. Rasëll dhe Tsarnaev jetonin në Kembrixh të Masaçusetsit, pranë Bostonit dhe nga martesa kanë një vajzë të vogël. Si pasojë e atentatit të dy vëllezërve çeçenë u vranë tre persona dhe dhjetëra të tjerë u plagosën. Vëllai i vogël, Dzhokhar Tsarnaev pritet të dalë së shpejti para gjykatës. Ai rrezikon dënimin me vdekje, pasi akuzohet për përdorim të armëve të shkatërrimit në masë, me pasojë vrasjen e njerëzve.
als_Latn